MUDr. **Mária Bellová** (\* 10. november 1885, Liptovský Svätý Peter – † 20. november 1973, Príbovce) bola slovenská lekárka ftizeologička, ktorá sa venovala hlavne liečbe detskej tuberkulózy (tbc) a je známa aj ako historicky prvá slovenská lekárka. Jej dlhodobým a najvýznamnejším pôsobiskom bol Ústav pre tuberkulózne deti v Dolnom Smokovci (dnes, resp. od roku 2004 Národný ústav detskej tuberkulózy a respiračných chorôb, n. o. Dolný Smokovec).

Život
-----

### Detstvo a štúdium

Narodila sa ako piate zo siedmich detí v rodine evanjelického farára, publicistu a kultúrneho pracovníka Štefana Bellu (\* 1844 – † 1909) a jeho manželky Jany, rod. Karlovskej (\* ? – † 1904). Jedným z jej súrodencov bol Štefan Vladimír Bella (\* 1880 – † 1952), ktorý sa stal profesorom vodného staviteľstva a patril k popredným európskym odborníkom v oblasti melioračných stavieb. Jej ďalší brat Igor (\* 1901 – † ?) absolvoval evanjelickú teológiu, sestra Oľga (\* 1878 – † ?) sa stala učiteľkou, Želmíra (\* 1882 – † ?) poštovou úradníčkou a Natália (\* 1888 – † ?) študovala na konzervatóriu, no zomrela ešte pred jeho dokončením.

Navštevovala dievčenskú školu v Pančeve a meštiansku školu v Liptovskom Mikuláši, následne v rokoch 1901 – 1905 absolvovala externé štúdium Evanjelickom lýceu v Banskej Štiavnici. Po zmaturovaní nastúpila na lekársku fakultu na univerzite v Budapešti, kde bola najskôr mimoriadnou (1905 – 1906) a vzápätí riadnou poslucháčkou (1906 – 1910), pričom v roku 1911 spromovala a získala titul doktorky všeobecného lekárstva. Ako súčasť svojej prípravy na lekársku dráhu v rokoch 1911 – 1912 absolvovala študijné pobyty v Berlíne, Paríži a v Bruseli. V rámci promočnej praxe pracovala ako praktikantka na psychiatrickom oddelení nemocnice v Pécsi (1910) a potom krátko v Trenčíne.

### Lekárska kariéra

Od roku 1913 bolo jej pôsobiskom chirurgické oddelenie nemocnice v Târgu Mureși v Sedmohradsku, vtedajšej súčasti Rakúsko-Uhorska, kde zotrvala ako vojenská lekárka počas prvej svetovej vojny (1914 – 1918) a vzápätí v rokoch 1918 – 1921 ako primárka detského oddelenia.

V roku 1921 sa vrátila do vlasti, Československa, kde nastúpila do funkcie sekundárnej lekárky chirurgického oddelenia nemocnice v Košiciach. Na tejto pozícii zotrvala do roku 1925, kedy sa jej novým pôsobiskom stal Ústav pre tuberkulózne deti v Dolnom Smokovci, v ktorom pôsobila až do roku 1957, najskôr ako „radová" lekárka, následne ako primárka. Ako lekárka ftizeologička skúmala nové dietetické a hygienické metódy liečenia tbc, využitie liečivých bylín pri liečbe tbc kože a i. pričom vo svojej liečebnej praxi dosahovala mimoriadne dobré výsledky. Podieľala sa tiež na výchove a vzdelávaní zdravotníckeho personálu a osvetovej činnosti (organizovala prednášky o prevencii tbc, ochrane detí v rizikovom prostredí a pod.). V roku 1955 získala za svoje zásluhy Rad práce.

V roku 1957 odišla do starobného dôchodku.

Poznámky
--------

1. ↑  Falisová 2010, s. 96 spomína len, že *„absolvovala študijný pobyt v Berlíne a v Paríži"*, *Slovenský biografický slovník*, s. 196 sa zmieňuje o tom, že *„r.*[oku] *1912* [bola] *na študijnej ceste v Berlíne a Paríži"* a *Lexikón slovenských žien*, s. 24 uvádza, že *„v r.*[okoch] *1911 – 1912 absolvovala študijné pobyty v Berlíne, Paríži a v Bruseli."*

Referencie
----------

1. 1 2  *Malá encyklopédia Slovenska*, s. 42
2. ↑  *Slovenský biografický slovník*, s. 194
3. ↑  *Slovenský biografický slovník*, s. 194-195
4. ↑  *Prvá*
5. 1 2 3 4 5  *Slovenský biografický slovník*, s. 196
6. ↑  Falisová 2010, s. 95-96
7. ↑  Falisová 2010, s. 96

Použitá literatúra
------------------

* „BELLA, Štefan", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 194
* „BELLA, Štefan Vladimír", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 194-195
* „BELLOVÁ, Mária", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 196
* „Bellová Mária, 1885-1973", *Malá encyklopédia Slovenska* (1. vyd.), Bratislava: Veda, 1987, str. 42
* „BELLOVÁ, Mária", *Lexikón slovenských žien*, Martin: Slovenská národná knižnica; Národný biografický ústav, 2003, str. 24, ISBN  80-89023-30-4
* Falisová, Anna (2010), „BELLOVÁ Mária", *Lekári na Slovensku do roku 2000* (1. vyd.), Bratislava: Veda, str. 95-96, ISBN  978-80-224-1166-0
* „Mária Bellová", *Prvá : Female first*, Bratislava: CHARACTER - Film Development Association, c2020, dost. 2020-11-07

Externé odkazy
--------------

* Šátková, Eva (2020), „Prvá slovenská lekárka chcela bojovať s tuberkulózou, ale musela poraziť predsudky", *Ženy v meste.sk* (Bratislava: Webinak, s.r.o), 2020-03-01, dost. 2020-11-07
* Anna Malíková Jakubcová: Mária Bellová – prvá slovenská lekárka
* Záznam o narodení a krste v matrike záznam číslo 132 – evanjelická farnosť; pokrstená ako Maria Božena Bella

Autoritné údaje: * GND: 1074656903
* NK ČR: nlk20000079521
* VIAF: 84790890